tartuNLP/wikipedia-smugri-20251201 huggingface dataset:
Turun oikeustalo

Turun oikeustalo on valmistunut Sairashuoneen- ja Linnankadun kulmatontille vuonna 1998. Se on Valtion kiinteistölaitoksen rakennuttama ja arkkitehti Pekka Pitkäsen suunnittelema. Kiveä julkisivussaan hyödyntävä rakennus sai vuoden 1998 kivipalkinnon. Oikeuslaitoksessa tapahtuneiden uudistusten myötä talossa toimivat nykyisin Turun hallinto-oikeus, Varsinais-Suomen käräjäoikeus ja Syyttäjälaitoksen Turun toimipaikka. 
Oikeustalossa on 10 istuntosalia. Ne ovat aulatiloineen sijoitettu harmailla graniittilaatoilla verhottuun 3-kerroksiseen rakennusosaan Sairashuoneenkadun varrelle. Rikosistuntosalit ovat talon pohjakerroksessa, riitasalit kolmannessa kerroksessa. Suunnittelun yhtenä lähtökohtana oli, että saleissa tulee olla päivänvalo. Oikeustalon vaaleaksi rapattu 6-kerroksinen virasto-osa on sijoitettu tontin takaosaan Kakolanmäen rinteeseen. Oikeustalon kellarikerrokseen on rakennettu Suomen ensimmäinen erityisin turvajärjestelyin varustettu istuntosali. 
Sisäänkäynti oikeustaloon tapahtuu vanhan korkkitehtaan piha-aukiolta talon eteen myöhemmin rakennetun turvatarkastustilan kautta. 
Sisätilojen suunnittelussa panostettiin erityisesti odotusaulojen ja istuntosalien tilalliseen ilmeeseen. Osin kolmikerroksisten aulatilojen seinäpinnat on jäsennöity arkkitehdin suunnittelemalla värijaottelulla. Istuntosaleissa katseen kiinnekohtana toimivat oppilastyönä toteutetut, Leena Wiikarin suunnittelemat seinätekstiilit. 
Vanha korkkitehdas.
Oikeustaloon liittyy samalla tontilla, Linnankadun varrelle 1890-luvulla rakennettu korkkitehdas, joka 1990-luvun alussa peruskorjattiin oikeustalon käyttöön. Siinä toimii Varsinais-Suomen ulosottovirasto.
Wicander &amp; Larsonin korkkitehtaan perusti Turkuun ruotsalainen teollisuusmies August Wicander 1871, joka loi korkkiteollisuutta ympäri Eurooppaa. Uusrenessanssityylisen rakennuksen on suunnitellut Arthur Kajanus vuonna 1891. Se on savipohjaisella maaperällä kallistunut Linnankatua kohti, mutta sitä ei ole oikaistu saneerauksen yhteydessä.
Michael Bethel

Michael "Mike" Bethel (s. 21. huhtikuuta 1990 Nassau) on bahamalainen jalkapalloilija, joka voi pelata hyökkääjänä ja keskikenttäpelaajana. Hän edustaa Tampan yliopiston joukkue Tampa Spartansia, jossa hän on pelannut vuodesta 2008 lähtien. Bethel on pelannut myös Bahaman maajoukkueessa, jossa hän on ollut mukana neljässä ottelussa ja tehnyt yhden maalin. Hän teki ensimmäisen maaottelumaalinsa Brittiläisiä Neitsytsaaria vastaan vuonna 2008.
Lähteet.
Charlestonin avoin tennisturnaus

Volvo Car Open (vuoteen 2015 Family Circle Cup) on naisille järjestettävä WTA-kiertueen tennisturnaus. Turnaus on järjestetty vuodesta 1973 lähtien ja se pelataan Charlestonissa, Etelä-Carolinassa, Yhdysvalloissa. Alun perin turnaus järjestettiin 1973–2000 Hilton Head Islandilla, Etelä-Carolinassa, lukuun ottamatta vuosia 1975 ja 1976, jolloin se järjestettiin Amelia Islandilla, Floridassa. Vuodesta 2001 se on pidetty nykyisessä paikassa, Charlestonissa. Turnaus kuuluu -sarjaan (ennen vuotta 2009 se kuului WTA:n I-tasoon).
Gutedel

Gutedel on viinirypälelajike, jota kasvatetaan laajalti lähes kaikissa viinimaissa. Saksassa viiniä viljellään lounaisella Badenin alueella yhteensä noin 1 100 hehtaarin alueella. Sveitsissä viljelyalueet (yli 4 000 ha) ovat lähinnä Vaudin ja Valais'n kantoneissa.
Rypäleellä on satoja eri nimiä eri puolilla maailmaa . Sveitsissä ja Ranskassa Gutedelista käytetään yleisesti nimeä "Chasselas" ja Valais'n kantonissa nimi on "Fendant".
Robert Sheehan

Robert Michael Sheehan (s. 7. tammikuuta 1988) on irlantilainen näyttelijä, joka on näytellyt Nathanin roolin televisiosarjassa "Misfits" ja Klausin roolin televisiosarjassa "The Umbrella Academy".
Lantiokipsi

Lantiokipsi (engl. "Hip spica" eli HS) on lantion murtumissa käytettävä lääketieteellinen kipsi. Lantiokipsejä on kolmenlaisia.
Lantiokipsien mallit.
Normaali lantiokipsi ylettyy vähän lantion yläpuolelle ja se kipsataan kummankin tai vain toisen jalan polven yläpuolelle asti.
Yleisempi malli on kuitenkin sellainen, jossa kipsataan kokonaan myös toinen jalka eli siinä on "pitkä kipsisaapas" ja lantiokipsi. Tällaisessa mallissa ei välttämättä kipsata toista jalkaa ollenkaan. Tämän mallin nimi on kokojalkalantiokipsi (engl. "Long leg cast hip spica" eli LLCHS). Siinä voidaan kuitenkin kipsata myös toinen jalka polven yläpuolelle asti.
Kolmannessa mallissa kipsataan kummatkin jalat kokonaan sekä lantio. Jalkojen väliin laitetaan yleensä tanko, jotta jalat eivät pääse liikkumaan. Tässä mallissa liikkuminen on erittäin hankalaa jopa pyörätuolissa. Tämän kipsin nimi on alavartalokipsi tai tuplakokojalkalantiokipsi (engl. "Double long leg cast hip spica" eli DLLCHS). Yleisemmin käytetään kuitenkin nimeä tuplalantiokipsi (engl. "Double hip spica" eli DHS).
Einari Laaksovirta

Einari Kustaa Laaksovirta (vuoteen 1903 Dahlström, 17. lokakuuta 1885 Luhanka – marraskuu 1935 Moskova) oli suomalainen työväenliikettä tukenut juristi, joka toimi sisällissodan aikana punaisten hallinnossa ja asui lopun ikänsä emigranttina Neuvosto-Venäjällä.
Laaksovirran vanhemmat olivat maanviljelijä Jakob Fredrik Dahlström ja Ida Helenius. Laaksovirta oli naimisissa vuodesta 1909 laulunopettaja Signe Devedelacsin kanssa. Laaksovirran sisaruksia olivat Oriveden kansanopiston johtaja Aarne Laaksovirta, varatuomari Onni Laaksovirta ja Otto Wille Kuusisen ensimmäinen puoliso Saima Kuusinen.
Laaksovirta pääsi ylioppilaaksi 1905 Jyväskylän lyseosta ja valmistui Helsingin yliopistosta filosofian kandidaatiksi 1907 ja molempain oikeuksien kandidaatiksi 1912. Hän työskenteli Suomen Sosialidemokraattista Puoluetta (SDP) lähellä olleessa työväen lakiasiaintoimistossa ja päätyi puolustusasianajajaksi poliittisiin oikeudenkäynteihin. Vuonna 1917 hän oli K. J. Ståhlbergin johtaman perustuslakikomitean sihteerinä. Sisällissodan alettua Laaksovirta kutsuttiin Suomen kansanvaltuuskunnan alaiseen hallintoon Suomen Pankin johtokuntaan sekä lainvalmistelukuntaan. Hän sai erikoistehtäväksi auttaa lankoaan Otto Wille Kuusista Suomen uuden valtiosääntöehdotuksen laatimisessa. Molemmat joutuivat huhtikuussa 1918 pakenemaan Venäjälle.
Laaksovirta ei osallistunut merkittävästi Suomen Kommunistisen Puolueen (SKP) toimintaan, mutta sai ilmeisesti neuvostohallitukselta salaisia ulkomaankomennuksia. Hänellä oli sittemmin sekalaisia ja vaihtuvia tutkijanvirkoja Petroskoissa, Vladivostokissa ja Moskovassa. Laaksovirta pidätettiin yhdessä muun niin sanotun Mannerin ryhmän kanssa heinäkuussa 1935 Stalinin vainojen käynnistyessä. Koska hän oli tutkimuksiaan varten tilannut Suomesta oikeistolaista kirjallisuutta sekä pitänyt yhteyttä Suomeen jääneeseen vaimoonsa, häntä syytettiin Etsivän keskuspoliisin ilmiantajaksi, joka olisi kavaltanut Suomen komennukselle lähetetyn Toivo Antikaisen. Laaksovirta tuomittiin kuolemaan ja teloitettiin marraskuussa 1935.
Teoksia.
Nimellä "N. Tähti":
John Carter

John Carter on Andrew Stantonin ohjaama yhdysvaltalainen seikkailuelokuva, joka perustuu Edgar Rice Burroughsin Mars-kirjasarjan ensimmäiseen teokseen vuodelta 1912. Elokuva sai ensi-iltansa 9. maaliskuuta 2012. Sen pääosissa esiintyvät Taylor Kitsch ja Lynn Collins. Elokuvan nimenä oli tuotantovaiheessa "John Carter of Mars", mutta se vaihdettiin lyhyempään muotoon ennen julkaisua.
Stanton oli aiemmin ohjannut Pixarille useita menestyneitä animaatioelokuvia, kuten "Nemoa etsimässä" (2003) ja "Wall-E" (2008), mutta "John Carter" oli hänen ensimmäinen näytelmäelokuvansa.
"John Carter" oli merkittävä taloudellinen floppi. Sen budjetti oli 250 miljoonaa dollaria, minkä lisäksi Disneyn on arvioitu käyttäneen markkinointiin noin 100 miljoonaa dollaria. Elokuvan maailmanlaajuinen tuotto oli kuitenkin vain runsaat 284 miljoonaa dollaria.
Tuotanto.
Elokuvaa alettiin kuvata Shepperton Studion tiloissa Lontoossa tammikuussa 2010 ja kuvaukset päättyivät Utahissa heinäkuussa 2010. Elokuvan budjetti oli 250 miljoonaa dollaria, minkä lisäksi Disney käytti sen markkinointiin arviolta noin 100 miljoonaa dollaria.
Elokuva muutettiin 3D:ksi jälkituotannossa.
Vastaanotto.
Elokuva sai ilmestymisensä jälkeen kriitikoilta paljon kritiikkiä. BBC:n kriitikko Mark Kermode kutsui 2,5 tuntia kestäneen elokuvan juonta ”tylsäksi, tylsäksi ja tylsäksi kahdeksi ja puoleksi tunniksi”. Myös "The Guardianin" kriitikko Peter Bradshaw kritisoi elokuvan tylsää juonta ja antoi sille vain yhden tähden viidestä. Rotten Tomatoes -sivustolla elokuva on saanut 51 prosentin arvosanan ”tuore”.
Taloudellisesti elokuva oli valtava floppi. Se tuotti maailmanlaajuisesti vain runsaat 284 miljoonaa dollaria, joista noin puolet menee elokuvateattereille. Tuoreeltaan Disneyn arvioitiin jäävän elokuvasta tappiolle 80–210 miljoonaa dollaria. Huhtikuussa Disneyn elokuvapäällikkö Rich Ross ilmoitti eroavansa virastaan elokuvan heikon menestyksen takia.
Valkovillakas

Valkovillakas ("Leucoma salicis") on puhtaanvalkoinen yöperhoslaji. Se on tunnettu aikaisemmin nimellä raitakehrääjä.
Koko ja ulkonäkö.
Valkovillakas on sekä siiviltään että ruumiiltaan täysin valkoinen perhonen. Siivet ovat silkinhohtoiset, eikä niissä ole koskaan minkäänlaista kuviointia. Ainoastaan jalat ovat mustavalkoiset ja tuntosarvet mustat. Naaraalla takaruumiin musta pinta voi siintää valkoisen karvoituksen läpi antaen takaruumiista harmaan vaikutelman. Koiraan tuntosarvet ovat kookkaat ja kaksoiskampamaiset. Siipiväli koiraalla on 34–38 mm ja naaraalla 44–55 mm. Villakkaille tyypilliseen tapaan lepäävä perhonen pitää etujalkojaan ojennettuna eteenpäin.
Toukka on karvainen, pohjaväriltään musta ja sen pinnassa on punaruskeita nystyjä. Selkäpuolella on valkoisista laikuista muodostuva juova. Täysikasvuinen toukka on 35–46 mm pitkä.
Levinneisyys ja lentoaika.
Valkovillakkaan levinneisyys ulottuu Pohjois-Afrikasta ja Etelä-Euroopasta Keski-Aasiaan ja Japaniin asti. Lisäksi se on päätynyt vieraslajina Pohjois-Amerikkaan. Suomessa valkovillakasta tavataan koko maassa pohjoisinta Lappia myöten, mutta etelässä se on huomattavasti yleisempi. Perhonen lentää kesäkuusta elokuuhun.
Elinympäristö ja elintavat.
Valkovillakas on hyvin monenlaisilla, yleensä kuivilla ja vaihtelevasti avoimilla paikoilla elävä perhonen. Populaatiokoko vaihtelee vuosittain hyvin paljon ja joinakin vuosina yksilöitä voi vaeltaa etelästä massoittain kun toisina laji vaikuttaa puuttuvan lähes kokonaan. Aikuiset perhoset lentävät yöllä ja tulevat valolle, joskin naaraat koiraita harvemmin. Päivisin perhonen lepää usein kasvin lehden alapinnalla. Häirittynä perhonen ei pakene vaan erittää kirkkaankeltaista nestettä. Laji on immuuni vetysyanidin myrkyllisyydelle, vaikka sen ei tiedetä itse tuottavan syanidia.
Naaras munii 200–400 munaa, jotka se asettaa kasvillisuuden joukkoon 50–100 munan ryhminä. Muniessaan naaras erittää munien päälle nestettä, joka muodostaa kuivuessaan kovan, valkoisen suojakuoren. Yhden munarykelmän tuotettuaan naaras jää usein tunneiksi lepäämään sen viereen. Nuoret toukat viihtyvät ryhmissä ja vetäytyvät talvilevolle aikaisin, joskus jo elokuun alussa. Toukka talvehtii ja elää keväällä erakkona. Laji koteloituu toukokuun lopulla löyhään kotelokoppaan puun kuoren koloon tai latvustossa lehtien väliin.
Ravintokasvi.
Toukka syö yleisimmin raitaa ("Salix caprea") mutta myös muita pajuja ("Salix") sekä poppeleita ("Populus").
Lounais-Hämeen luonnonsuojeluyhdistys

Lounais-Hämeen luonnonsuojeluyhdistys on vuonna 1951 perustettu paikallinen luonnonsuojeluyhdistys. Se toimii Lounais-Hämeen alueella, johon kuuluvat Forssa, Humppila, Jokioinen, Somero, Tammela, Urjala ja Ypäjä. Jäseniä yhdistyksellä on noin 1300.
Yhdistys on Tieteellisten seurain valtuuskunnan jäsen ja sen toiminta keskittyy luonnonsuojeluun, tutkimukseen ja valistukseen. Yhdistys ylläpitää Forssan luontomuseota (aiemmin "Forssan luonnonhistoriallinen museo") ja julkaisee vuosittain Lounais-Hämeen Luonto -lehteä.
Yhdistyksen syntyvaiheen keskeinen vaikuttaja ja sen ensimmäinen ja toistaiseksi pitkäaikaisin puheenjohtaja oli lääketieteen ja kirurgian tohtori Torild Brander (1904–1992).
Dish Network

Dish Network Corporation on Yhdysvaltain kolmanneksi suurin maksullisten TV-kanavien välittäjä käyttäen mm. tietoliikennesatelliitteja välityksessä 14 miljoonalle asiakkaalle. Yhtiössä on 24 500 työntekijää. Yhtiö on jatkoa EchoStarille, jonka perusti Charlie Ergen vuonna 1980. Dish on perustettu vuonna 1990. Yhtiö omistaa tai vuokraa 14 satelliittia. Sen liikevaihto on 11,6 miljarida dollaria (2008)
Vuoden 2008 lopulla yhtiön toiminta laajeni Meksikoon. Vuoden 2011 alkupuolella yhtiö osti konkurssiin menneen Blockbuster-videoketjun.
Suomen CP-liitto

Suomen CP-liitto ry on valtakunnallinen vammais- ja erityisliikuntajärjestö, joka edustaa ihmisiä, joilla on lapsuudestaan neurologisesta syystä ollut liikuntavamma, kuten cp-vamma, mmc tai hydrokefalia sekä heidän läheisiään. Lisäksi CP-liitto edustaa lapsia, joilla on motorisen oppimisen vaikeus tai lievempiä motorisia vaikeuksia. 
Tavoiteena on yhdenvertaisten mahdollisuuksien kehittäminen yhteiskunnassa.
CP-liiton perustavoite on vammaispolitiikassa yleisesti hyväksytty periaate: tasa-arvo ja täysi osallistuminen yhteiskunnassa.
Toiminta.
CP-liitto järjestää muun muassa sosiaalisen valmennuksenkursseja, nuoriso- ja liikuntatoimintaa sekä tarjoaa tuettuja lomia Maaseudun terveys- ja lomahuollon kautta. Kurssien kohderyhmiä ovat perheet, nuoret ja aikuiset. Kursseja toteutetaan muun muassa liiton omistamassa Moijalan kurssikeskuksessa Hattulassa..
Liiton jäsenlehti CP-lehti ilmestyy neljä kertaa vuodessa. 
Suomen CP-liitto vaikuttaa vammaisia ihmisiä ja heidän läheisiään koskeviin asioihin muun muassa tuomalla esille kohderyhmän äänen lainsäädännön ja yhteiskunnan palveluiden rakentamiseen.
Sosiaali- ja terveysjärjestöjen avustuskeskus tukee Suomen CP-liiton toimintaa. Suomen CP-liitto on SOSTEn jäsenjärjestö. 
Kannanottoja.
Suomen CP-liitto on ottanut kantaa moniin vammaisia koskeviin asioihin. Esimerkiksi lokakuussa 2011 julkaistussa kannanotossa puututaan vammaisten syrjintään adoptointi- ja hedelmöityshoitoprosessissa. Silloisen toiminnanjohtaja Tomi Kaasisen mukaan syrjintätapauksia on tiedossa useita. Keväällä 2014 liitto antoi kannanoton hankintalain uudistuksesta. Liiton mukaan vammaisten arjen palvelut on jätettävä kilpailutuksen ulkopuolelle.
Jäsenyhdistykset.
Suomen CP-liitto ry on 18 paikallisyhdistyksen kattojärjestö. Jokainen CP-liiton paikallisyhdistys on itsenäinen ja rekisteröity yhdistysrekisterilain mukaiseksi oikeuskelpoiseksi aatteeliseksi yhdistykseksi. Jäsenyhdistykset toimivat alueellisesti ja tarjoavat tukea ja toimintaa lähellä jäseniään.
Haxe

Haxe on useassa ympäristössä toimiva ohjelmointikieli, jonka kääntäjä voi tuottaa useita yleisessä käytössä olevia ohjelmointikieliä. Sen mahdollisia kohteita ovat mm. seuraavat:
Historia.
Haxen kehitys alkoi "22.10.2005". Versio 1.0 julkaistiin "17.4.2006" ja versio 2.0 julkaistiin "28.7.2008".
Viimeisin versio 3.4.0-rc.1 on julkaistu "30.11.2016".
Käännöskohteet.
Haxe-kielisiä ohjelmia voi kääntää useissa eri virtuaalikoneissa suoritettaviksi kieliksi, sekä natiivikoodiksi käännettäviksi kieliksi kuten C++. Versio 3.3.0 tukee seuraavia käännöskohteita:
Suositeltuja Ohjelmointiympäristöjä.
Suosituimpia ja helppokäyttöisimpiä ohjelmointiympäristöjä ovat:
Kielen ominaisuudet.
Haxe muistuttaa ActionScript- ja JavaScript-kieliä, mutta sisältää muitankin ominaisuuksia. Se on olio-ohjelmointikieli, jossa on poikkeuksia. Sen tyyppimalla on vahva tyypitys, joka kuitenkin mahdollistaa dynaamisten tyyppien käytön. Kielessä on hyvä tuki geneerisyydelle, reflektiolle ja funktionaaliselle ohjelmoinille.
Enumeroidut tyypit ovat merkittävässä asemassa haxe-kielessä. Niillä voi olla parametrejä ja ne voivat olla rekursiivisia, joten ne muistuttavat esim. Haskell- ja ML-kielten algebrallisia tietotyyppejä.
 enum Color {
 red;
 green;
 blue;
 rgb: ( r : Int, g : Int, b : Int );
 
 class Colors {
 static function toInt ( c : Color ) : Int {
 return switch ( c ) {
 case red: 0xFF0000;
 case green: 0x00FF00;
 case blue: 0x0000FF;
 case rgb(r, g, b): (r « 16) | (g « 8) | b;
 static function validCalls() {
 var redint = toInt(Color.red);
 var rgbint = toInt(Color.rgb(100,100,100)); 
 } (muokattu haxe-oppaan pohjalta)
Pyöreän pöydän ritarit (vuoden 1974 elokuva)

Pyöreän pöydän ritarit ("Lancelot du Lac") on Robert Bressonin ohjaama ranskalainen vuoden 1974 elokuva. Se perustuu taruun kuningas Arthurista ja pyöreän pöydän ritareista. Se käsittelee Graalin maljan etsintää sekä Lancelotin ja Guineveren rakkaustarinaa.
Tuotanto.
"Pyöreän pöydän ritareiden" piti olla Bressonin seuraava elokuva 1950-luvulla "Papin päiväkirjan" jälkeen, mutta sen tuotantoa siirrettiin useaan kertaan taloudellisten syiden takia. Tuottajat eivät olleet valmiita antamaan Bressonin tapaisen epäkaupallisen ohjaajan tehdä elokuvaa aiheesta, joka näytti paperilla toiminnan täyteiseltä. Lopulta vuonna 1974 Bresson sai mahdollisuutensa tuottaa projekti, josta hän oli unelmoinut jo pitkään. Hänen tuekseen tulivat valtion omistama viestintäyhtiö ORTF, näyttelijä-ohjaaja Jean Yanne ja tuottaja Jean-Pierre Rassam.
Aihe oli Bressonille tärkeä ja jossain vaiheessa hän täysin periaatteidensa vastaisesta harkitsi päärooleihin jopa Hollywood-näyttelijöitä. Bresson kävi 1950-luvulla kirjeenvaihtoa yhdysvaltalaisen tuottaja George Cukorin kanssa ja pyysi tätä tiedustelemaan Burt Lancasteria ja Natalie Woodia pääosiin. Wood osoittikin kiinnostusta, mutta Lancaster ilmoitti, ettei pysty osallistumaan projektiin aikataulukiireiden vuoksi. Lancaster oli lupautunut jo John Frankenheimerin elokuvaan "Juna". "Libération"-lehden tietojen mukaan Bresson olisi harkinnut Lancelotin rooliin myös Richard Burtonia seurattuaan "Kuuma ranta" -elokuvan kuvauksia Pariisissa. Lopulta vuoden 1974 tuotanto tehtiin kuitenkin Bressonille tuttuun tapaan. Elokuvan pääosissa olivat amatöörinäyttelijät Luc Simon Lancelotina, Laura Duke Condominas Guineverena ja Humbert Balsan Arthurina.
Elokuva kuvattiin lähellä Noirmoutier'tä Vendéen departementissa. Se sai ensi-iltansa Cannesin elokuvajuhlilla toukokuussa 1974 ja Pariisissa 26. syyskuuta.
Anton Golotsutskov

Anton Sergejevitš Golotsutskov (, s. 28. heinäkuuta 1985 Seversk, Venäjän SFNT, Neuvostoliitto) on venäläinen telinevoimistelija, olympiamitalisti ja Euroopan mestari. Hänen vahvimmat telineensä ovat hyppy ja permanto.
Golotsutskov voitti Pekingin kesäolympialaisissa 2008 pronssia permannolta ja hypystä. Pekingissä ja Ateenan kesäolympialaisissa 2004 hän oli mukana joukkuekilpailussa, jossa Venäjä sijoittui molemmilla kerroilla kuudenneksi. Ateenassa Golotsutskov oli hypyn karsinnassa kolmas, muttei kilpaillut loppukilpailussa. MM-kilpailuista Golotsutskov on voittanut kolme mitalia ja EM-kilpailuista seitsemän mitalia, joista viisi kultaista.
Daniel Purvis

Daniel Purvis (s. 13. marraskuuta 1990 Liverpool) on brittiläinen telinevoimistelija.
Purvis voitti permannon MM-pronssia Rotterdamista 2010. Saman vuoden EM-kilpailuista hän saavutti permannon pronssimitalin ja hopeaa joukkuekilpailusta. Berliinin EM-kilpailuista 2011 hän voitti kuusiottelun pronssia. Vuonna 2012 hän saavutti joukkuekilpailussa Euroopan-mestaruuden Montpellier’ssa ja olympiapronssia Lontoossa.
Purvis saavutti Sofian EM-kilpailuissa 2014 hopeaa joukkuekilpailussa ja pronssia permannolla. Saman vuoden Glasgow’n Kansainyhteisön kisoissa hän sai kultaa rekillä ja pronssia renkailla. Vuonna 2015 hän saavutti Montpellier’n EM-kilpailuissa pronssia kuusiottelussa ja Glasgow’n MM-kilpailuissa hopeaa joukkuekilpailussa.
Eino Jalmari Leino

Eino Jalmari Leino (20. marraskuuta 1896 Pälkäne − 15. helmikuuta 1968 Tampere) oli suomalainen kunnallismies. 
Eino Leinon vanhemmat olivat ajuri Juho Edvard Leino ja Olga Uotila ja puoliso vuodesta 1932 Elli Mäkelä. Leino tuli ylioppilaaksi 1916 Tampereen klassillisesta lyseosta, suoritti oikeustutkinnon 1921 ja sai varatuomarin arvon 1925. Hän toimi asianajajana 1921–1925, Forssan kauppalan johtajana 1925–1935 ja Mikkelin kaupunginjohtajana 1935–1938.
Oulun kaupunginjohtaja Leino oli 1938−1961. Leino muun muassa osallistui kaupungin edustajana neuvotteluihin, joissa Ouluun päätettiin sijoittaa Viskoosa Oy:n keinokuitutehdas 1940-luvun lopulla ja Typpi Oy:n lannoitetehdas 1950-luvun alussa. Viskoosan suunnitelmat lopulta raukesivat, mutta Typpi Oy aloitti tuotannon Oulussa vuonna 1952.
Leino sai kaupunginjohtajan arvonimen 1962. Leinolla oli lukuisia luottamustehtäviä, kuten Oulun korkeakouluseuran varapuheenjohtajuus 1957–1964 ja seuran asettaman yliopistotoimikunnan jäsenyys 1954–1964. Hän toimi myös esimerkiksi Oulun yliopistollisen keskussairaalan rakennustoimikunnan puheenjohtajana 1961–1964 ja Domus Botnican säätiön hallituksen puheenjohtajana 1958–1964.
ICarly

iCarly on yhdysvaltalaisen Nickelodeon-kaapelikanavan nuorten tilannekomediasarja. Televisiosarjan ensi-ilta oli 8. syyskuuta 2007. Sarja päättyi 23. marraskuuta 2012. Sarjaa tehtiin kaikkiaan kuusi tuotantokautta.
Juoni.
Sarja kertoo Carly Shay -nimisestä tytöstä (Miranda Cosgrove), joka tekee omaa internet-show'ta nimeltä "iCarly" ystäviensä Samin (Jennette McCurdy) ja Freddien (Nathan Kress) kanssa. Tyttöjen temppuvideo päätyy vahingossa Splash Face -nettisivustolle ja suursuosiosta rohkaistuneena Carly pestaa Samin juontokaveriksi ja toisen ystävänsä Freddien tekniseksi tuottajaksi. Niin he saavat iCarlyn viikoittaiseksi show’ksi. Carlyn veli Spencer (Jerry Trainor) tekee erikoisia keksintöjä, jotka ovat todella näkyvästi sarjassa mukana.
Versus (EP)

Versus on R&amp;B-artisti Usherin 24. elokuuta 2010 julkaistu EP. Se sijoittui Yhdysvaltain Billboard 200 -listan neljännelle sijalle ja sitä myytiin ilmestymisviikollaan noin 46 000 kappaletta.
Sisällys.
Kaikki EP:n kappaleet löytyvät Usherin edellisen "Raymond v. Raymond" -albumin Deluxe Editionilta. EP:n kansainvälinen versio julkaistiin 1. lokakuuta 2010. Kansainvälinen versio julkaistiin itse asiassa albumina eikä EP:nä sen bonuskappaleiden määrästä johtuen. Kansainvälisen version kaikki bonuskappaleet ovat juuri Usherin edelliseltä albumilta. Lisäksi kansainvälinen versio sisältää Usherin ja Enrique Iglesiasin dueton "Dirty Dancer".
Singlet.
EP:n ensimmäinen single "DJ Got Us Fallin' in Love" julkaistiin 24. kesäkuuta 2010. Singlellä vierailee Pitbull. Tyyliltään "DJ Got Us Fallin' in Love" on dancepopia ja se suunniteltiinkin valtavirtayleisölle. Siinä se onnistuikin varsin hyvin: "DJ Got Us Fallin' in Love" sijoittui kymmenen parhaan kappaleen joukkoon muun muassa Australian, Ranskan, Japanin, Itävallan, Sveitsin ja Uuden-Seelannin listoilla. Suomen virallisella listallakin single sijoittui sijalle 8. EP:n toinen single "Hot Tottie" julkaistiin 9. elokuuta 2010. Toisin kuin edellinen single, "Hot Tottie" suunnattiin urbaanille yleisölle ja sillä vierailee Jay-Z.
Iwan Rheon

Iwan Rheon (s. 13. toukokuuta 1985) on walesilainen teatteri- ja televisionäyttelijä. Hän on tehnyttelevisiorooleja muun muassa Simonina draamasarjassa "Misfits", Ramsay Boltonina fantasiasarjassa "Game of Thrones" ja Maximusina Marvel-televisiosarjassa "Inhumans".
Mikel Balenziaga

Mikel Balenziaga Oruesagasti (s. 29. helmikuuta 1988 Zumarraga, Guipúzcoa) on espanjalainen jalkapalloilija, pelipaikaltaan vasen laitapuolustaja. Hän edusti Espanjan korkeimmalla sarjatasolla Primera Divisiónissa toistakymmentä kautta Athletic Bilbaota ja yhden kauden Real Valladolidia. Hän päätti pelaajauransa kaudella 2023–2024 Deportivo de La Coruñan joukkueessa.
Balenziaga on sansebastiánilaisen Real Sociedadin kasvatti, mutta hän pelasi seurassa korkeimmillaan vain sen B-joukkueessa Espanjan kolmanneksi korkeimmalla sarjatasolla Segunda División B:ssä. Elokuussa 2008 Balenziaga siirtyi miljoonan euron kaupassa toiseen baskisuurseuraan, bilbaolaiseen Athleticiin, jossa hän nousi suoraan Joaquín Caparrósin valmentamaan edustusjoukkueeseen. Hän debytoi Primera Divisiónissa 14. syyskuuta 2008 ottelussa Málagaa vastaan ja pelasi esikoiskaudellaan yhteensä 24 liigaottelussa. Sittemmin hän jäi kuitenkin seurassa Jon Aurtenetxen, Koikilin ja niin ikään Real Sociedadista saapuneen Xabi Castillon varjoon. Kauden 2009–2010 Balenziaga vietti lainalla Segunda Divisiónin Numanciassa.
Balenziaga on pelannut Espanjan nuorisomaajoukkueissa.
Irina-Camelia Begu

Irina-Camelia Begu (s. 26. elokuuta 1990 Bukarest) on romanialainen tennispelaaja. Parhaimmillaan hän on ollut kaksinpelissä WTA-listan sijalla 22 elokuussa 2016 ja nelinpelissä samalla sijalla lokakuussa 2018. Hän on voittanut urallaan neljä WTA-turnausta kaksinpelissä ja kahdeksan nelinpelissä.
Vuonna 2006 Begu voitti Euroopan mestaruuden alle 16-vuotiaiden sarjassa. Vuonna 2011 hän aloitti kauden maailmanlistan sijalla 234. Huhtikuussa hän menestyi hyvin Andalucía Tennis Experience -turnauksessa Marbellassa selviytyessään loppuotteluun. Ennen tätä turnausta hän ei ollut voittanut yhtään WTA-tason ottelua pääkaaviossa. Begu, joka pääsi turnauksen pääsarjaan karsintojen kautta, voitti välierässä toiseksi sijoitetun Svetlana Kuznetsovan 3–6, 7–6(3), 6–4. Loppuottelussa hän hävisi ykköseksi sijoitetulle Viktoryja Azarenkalle suoraan kahdessa erässä. Toisen finaalipaikkansa Begu saavutti Budapestin turnauksessa, jossa hän hävisi loppuottelussa Roberta Vincille.
Grand Slam -turnauksissa Begu on päässyt kaksinpelissä parhaimmillaan neljännelle kierrokselle Australian avoimissa 2015 sekä Ranskan avoimissa 2016. Australian avoimissa 2018 hän ylsi nelinpelissä välieriin.
Tasa-arvo ja hyvinvointi

Tasa-arvo ja hyvinvointi ("The Spirit Level") on tutkijoiden Richard Wilkinson ja Kate Pickett kirja tuloeroista. Kirja julkaistiin joulukuussa 2009 ja HS-kirjat julkaisi sen suomeksi keväällä 2011.
Teos tarkastelee vaurauden, tulonjaon ja hyvinvoinnin suhteita länsimaissa ja Yhdysvaltojen osavaltioissa.
Tutkijoiden pääväittämä on, että yhteiskunnan ongelmat kytkeytyvät yhteiskunnan epätasa-arvoisuuteen, eivät niinkään sen vaurauteen.
Tasa-arvo ja hyvinvointi -teoksessa esitetään pistekaavio toisensa jälkeen karkeita yhteyksiä tuloeroja kuvaavan suhdeluvun ja erilaisten terveys- ja hyvinvointi-indikaattoreiden välillä. Lopputulos on aina sama: mitä pienemmät tuloerot, sitä vähemmän pahoinvointia tai enemmän hyvinvointia.
Syyskuuhun 2012 mennessä kirjan alkukielistä painosta on myyty 150 000 kappaletta ja se on käännetty 23 kielelle. 
Kritiikki.
Teos sai heti ilmestyttyään sekä populaaria että tieteellistä kritiikkiä. Kritiikki kohdistui lähinnä Wilkinsonin ja Pickettin valitsemiin maihin, mittareihin ja tilastollisiin menetelmiin. Wilkinson ja Pickett vastasivat kritiikkiin lehdistössä ja verkkosivuilla, ja teoksen uusintapanoksiin lisättiin ylimääräinen luku, jossa kritiikkiä käsitellään.
Vaikutuksia.
Vuoden 2010 parlamenttivaaleja ennen 430 kansanedustajaehdokasta allekirjoitti Wilkinsonin ja Pickettin perustaman Equality Trustin tasa-arvovakuutuksen. Allekirjoittajat lupasivat edistää aktiivisesti politiikkaa, jolla rikkaiden ja köyhien välistä kuilua kavennetaan. 75 allekirjoittajaa valittiin Britannian parlamenttiin, joukossa kolmen suurimman puolueen edustajia ja kaksi ministeriä.
Christopher Hird ja Katherine Round tekevät parhaillaan dokumenttielokuvaa Tasa-arvo ja hyvinvointi -teoksesta
Doggumentary

Doggumentary on rap-artisti Snoop Doggin yhdestoista studioalbumi. Albumi kulki aluksi työnimillä Doggumentary Music ja Doggystyle 2: Tha Doggumentary. Albumia myytiin sen julkaisuviikolla 50 000 kappaletta ja se sijoittui 8. sijalle Yhdysvaltain Billboard 200 -listalla.
Taustaa.
5. marraskuuta 2010 julkaistiin singlenä kappale "New Year's Eve". Kappaleella vierailee Marty James ja sen tuotannosta vastaa Scoop DeVille. Lisäksi internetissä levisivät kappaleet "Rollin' in My Malibu" ja "Oh Boy". Mikään näistä kappaleista ei kuitenkaan lopulta päätynyt levylle. Levyllä piti myös vierailla rap-artistit Lil Jon ja Swizz Beatz, mutta hekään eivät päätyneet lopulta mukaan.
Albumin ensimmäinen single "Wet" (sensuroituna versiona "Sweat") julkaistiin 17. joulukuuta 2010. Singlen tuotti kalifornialainen tuottajaduo The Cataracs. "Wet" sijoittui ilmestyttyään Yhdysvaltain Billboard Hot 100 -listan sijalle 40. Kappaleesta julkaistiin myös ranskalaisen house-DJ:n David Guettan tekemä remixversio. Se sijoittui eri maiden listoilla paremmin: Belgiassa sijoituksena oli ensimmäinen, Britannian UK Dance -listalla toinen ja Suomen virallisella listalla kolmas sija. Albumin toinen single "Boom" julkaistiin 8. maaliskuuta 2011. Singlellä vierailee R&amp;B-laulaja T-Pain ja sen tuotannosta vastaa Scott Storch. Single ei menestynyt kovin hyvin: sijoituksena oli Billboard Hot 100 -listan 76. sija.
Mohammed Monwar Hossain

Mohammed Monwar Hossain (; s. 30. elokuuta 1979) on bangladeshilainen jalkapalloilija, pelipaikaltaan keskikenttäpelaaja. Hän edustaa seuratasolla dhakalaista Sheikh Russellia, jota ennen hän on pelannut muun muassa I-Leaguessa pelannutta, sittemmin lakkautettua Mahindra Unitedia. Hossain on pelannut Bangladeshin maajoukkueessa 17 ottelua, muttei ole tehnyt niissä yhtään maalia. 
Lähteet.
Jesper Huor

Jesper Huor (s. 3. toukokuuta 1975 Itä-Berliini, DDR) on ruotsalainen toimittaja ja kirjailija. Hän on kirjoittanut teoksen "Sista resan till Phnom Penh" (2006), jossa hän kertoo matkastaan etsimään isäänsä. Teoksessa "I väntan på talibanerna" (2010) hän kertoo Afganistanin tapahtumien taustoista.
Huor on tehnyt radiodokumentin "Bibliotekarien", joka käsittelee Anders Buriuksen Kuninkaallisessa kirjastossa tekemiä kirjavarkauksia. Dokumentti oli ehdokkaana Ikarosprisetin saajaksi ja palkittiin Stora Radioprisetilla 2009. Seuraavana vuonna hän teki huomiota saaneen ohjelman "Gåtan Göran Lindberg".
Jesper Huor on ollut tuottamassa dokumenttia "WikiRebels", joka on Ruotsin televion ohjelma WikiLeaksista.
Lough Erne

Lough Erne () on kaksoisjärvi Pohjois-Irlannissa Fermanaghin kreivikunnassa. Järvi kattaa kolmanneksen koko kreivikunnan pinta-alasta.
Alempi Erne ("Lower Lough Erne") on avoin, noin kahdeksan kilometriä pitkä kaareutuva järvi. Järvessä on kaksi merkittävää saarta: Boa ja Devenish. Ylempi Erne ("Upper Lough Erne") on saarinen ja mutkainen järvi Ernejoen jatkeena. Järvien välisellä kannaksella sijaitsee Enniskillen pikkukaupunki.
Devenish

Devenish () on saari Lower Lough Erne -järvessä Pohjois-Irlannin Fermanaghin kreivikunnassa. Saarelle pääsee lautalla Troryn kylästä, viiden kilometrin päästä Enniskillenistä. Saari on yksi tärkeimmistä luostaripaikoista Pohjois-Irlannissa. Sen perusti Pyhä Molaise ("Saint Molaise") 500-luvulla. Huomattava osa rakennuksista on rakennettu 1100-luvulla, myös pyöreät tornit, joihin asukkaat pakenivat turvaan viikinkien hyökkäyksiä.
Saari on luontonsa vuoksi tieteellisesti kiinnostava.
Enniskillen

Enniskillen () on pikkukaupunki Pohjois-Irlannin Fermanagh’n kreivikunnassa. Kaupunki sijaitsee ylemmän ja alemman Lough Erne -kaksoisjärven välisellä kannaksella.
Kaupungissa sijaitsee Enniskillenin linna, joka on rakennettu 1400-luvulla. Linnassa on Inniskillingin fusilieerirykmentin museo ("Royal Inniskilling Fusiliers"). Wellingtonin herttuan mukaan tällä rykmentillä oli keskeinen osa Waterloon taistelussa.
Kaupungissa oleva koulu Portora Royal School on perustettu vuonna 1608. Sen perusti Jaakko I, ja sen kuuluisimpia oppilaita ovat kirjailijat Oscar Wilde ja Samuel Beckett.
Kanon Wakeshima

Kanon Wakeshima (分島 花音, s. 28. kesäkuuta 1988) on japanilainen laulaja ja sellisti.
Wakeshiman ensimmäinen single ”Still Doll” julkaistiin 28. toukokuuta 2008. Kappale soi "Vampire Knight" -animesarjan loppumusiikkina. Wakeshiman toinen single ”Suna no Oshiro” (suom. hiekkalinna) julkaistiin 12. marraskuuta 2008, ja sitä käytettiin sarjan toisen kauden, "Vampire Knight Guiltyn", loppumusiikkina. Wakeshiman debyyttialbumi ”Shinshoku Dolce” ilmestyi tammikuussa 2009.
Kanon Wakeshima perusti yhtyeen Kanon x Kanon yhdessä An Cafen basistin Shinya ”Kanon” Sanon kanssa vuonna 2010. Heidän musiikkinsa yhdistelee klassisen- ja pop-musiikin tyylejä.
Tausta.
Kanon Wakeshima aloitti sellon soittamisen kolmen vuoden ikäisenä musikaalisten vanhempiensa kannustamana. Kouluikäisenä Wakeshima opiskeli sellon soittamista ja esiintyi erilaisissa klassisissa kokoonpanoissa. Myöhemmin hän alkoi myös säveltää omia kappaleita, joita hän esitti laulaen ja selloa soittaen.
Wakeshima osallistui Sony Music Entertainmentin koe-esiintymiseen ja sai levytyssopimuksen Sonyn levy-yhtiöön DefStar Recodsiin. Visual kei -tähtenäkin tunnettu Mana ihastui Wakeshiman lahjakkuuteen ja ryhtyi tämän ensimmäisen singlen ”Still Dollin” tuottajaksi.
Wakeshimalla on käytössään eri sello eri tilanteissa – yksi on konsertteja, yksi musiikkivideoita ja yksi nauhoittamista varten. Wakeshima on myös nimennyt sellonsa. Live-esiintymisissä hän käyttää useimmiten valkoista ”Mikazuki-san” (suom. puolikuu) nimistä selloa. Punainen ”Nanachie-san” (suom. viisaus) puolestaan esiintyy pääasiassa naisen musiikkivideoilla, kun taas ruskea ”Yaeharu-san” (suom. monikerroksinen syksy) toimii pääasiassa harjoitus- ja nauhoitusinstrumenttina. ”Yaeharu-san” on Wakeshimalle erityisen tärkeä, sillä se on ollut hänellä aina ala-asteesta asti.
Baby (Justin Bieberin kappale)

”Baby” on kanadalaisen poplaulajan Justin Bieberin kappale, joka julkaistiin ensimmäisenä singlenä hänen esikoisalbumiltaan "My World 2.0". Bieber on kirjoittanut kappaleen yhdessä Christopher "Tricky" Stewartin, The-Dreamin, Christina Milianin ja Ludacrisin kanssa. Se oli saatavilla digitaalisena latauksena 18. tammikuuta 2010 ja se sai radiosoittoa heti julkaisunsa jälkeen. Kappale on tyylilajiltaan R&amp;B, johon on sekoitettu dancepopin ja hip hopin elementtejä, mutta se on saanut vaikutteita myös doo-wopista.
Kappale on saanut myönteisiä arvioita kriitikoilta, jotka ovat kehuneet muun muassa sen sanoitusta. Siitä on tullut Bieberin suurin hitti tähän mennessä, ja se saavutti ensimmäisen sijan Ranskassa sekä sijoittui kymmenen parhaan joukkoon Britanniassa, Kanadassa, Yhdysvalloissa, Australiassa, Norjassa, Japanissa, Irlannissa, Unkarissa, Belgiassa, Slovakiassa ja Uudessa-Seelannissa. 
Kappaleen musiikkivideon tapahtumat sijoittuvat keilahalliin ja video sisältää useita cameoita: videolla esiintyvät muun muassa Drake ja Lil Twist. Heinäkuusta 2010 lähtien se oli videopalvelu YouTuben suosituin video, kunnes Psyn Gangnam Style ohitti sen marraskuussa 2012. ”Baby”-videolla on yli miljardi katselukertaa.
Taustaa.
Kappale syntyi Bieberin sekä Tricky Stewartin ja The-Dreamin yhteistyönä, joiden kanssa Bieber oli työstänyt myös ensimmäistä singleään ”One Time”. Lisäksi kappaletta työstivät The-Dreamin tuolloinen vaimo, laulaja Christina Milian sekä Ludacris.
Ténéma N’Diaye

Ténéma N’Diaye (s. 13. helmikuuta 1981 Bamako, Mali) on malilainen jalkapalloilija. Hyökkääjänä pelaava N’Diaye edustaa Ranskan Ligue 2:ssa Metziä.
Maajoukkueura.
N’Diaye edusti Malin alle 20-vuotiaiden maajoukkuetta vuonna 1999 ja saavutti nuorten MM-kisoissa pronssia.
Sittemmin N’Diaye on edustanut Malin A-maajoukkuetta vuodesta 2001 lähtien. Hänet valittiin ensimmäisiin arvokisoihinsa vuoden 2004 kesäolympialaisiin. Toiset arvokisansa hän pelasi 2010 Afrikan-kisoissa.
Nigel Moore

Nigel Moore (s. 11. syyskuuta 1981 Rochester, New York) on yhdysvaltalainen koripalloilija.
Heinäkuussa 2015 Moore ja Korihait purkivat keskinäisen sopimuksensa. Seuraavan kauden Moore pelasi Porvoon Tarmossa. Kesäkuussa 2016 hän siirtyi Torpan Poikiin. Moore on aktiivisesti suunnitellut elämäänsä koripalloilijanuransa jälkeen sen viimeisinä vuosina.
Eino Suhonen

Eino Henrik Suhonen () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan muun muassa joukkueenjohtajana Valkoisen armeijan jääkärijoukoissa.
Perhe ja opinnot.
Suhosen vanhennat olivat työmies Pekka Suhonen ja Stiina Liisa Nygren. Hänet vihittiin avioliittoon vuonna Maria Siilinin kanssa.
Hän kävi viisi luokkaa Joensuun lyseota ja työskenteli sen jälkeen vuodesta 1912 alkaen Joensuun tullikamarin ylimääräisenä tullivartijana vuoteen 1913 saakka. Sotilaskoulutusta hän sai jääkärialiupseereille järjestetyllä upseerikurssilla Kadettikoulussa 1921 vuonna ja konekiväärikurssilla Suojeluskuntain päällystökoulussa vuonna 1925.
Jääkärikausi.
Suhonen työskenteli vaakakirjurina Pielisjoen kanavien kanavakonttorissa ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 13. tammikuuta 1916. Hän osallistui taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
Suomen sisällissota.
Suhonen saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan aluksi koulutusaliupseeriksi 1. Jääkärirykmentin 3. jääkäripataljoonan 3. komppaniaan, josta hänet siirrettiin 20. maaliskuuta 1918 alkaen joukkueenjohtajaksi III Täydennyspataljoonan 2. komppaniaan ja edelleen pataljoonan järjestäydyttyä 7. huhtikuuta 1918 alkaen 6. Jääkärirykmentin 16. jääkäripataljoonan 2. komppaniaan. Hän osallistui sisällissodan taisteluihin Säiniöllä ja Kelkkalassa sekä Viipurissa.
Sisällissodan jälkeinen aika.
Suhonen palveli sisällissodan jälkeen 6. Jääkärirykmentistä muodostetussa Jääkäripataljoona 6:ssa, josta muodostettiin myöhemmin ensin Jääkäripataljoona 3 ja sitten Kajaanin sissipataljoona sekä lopuksi Pohjanmaan Jääkäripataljoona. Hän toimi pataljoonassa joukkueenjohtajana 1. komppaniassa. Kyseisestä joukko-osastosta hänet komennettiin vuonna 1920 Petsamon retkikuntaan. Retkikunnalta palattuaan hänet siirrettiin 15. kesäkuuta 1921 alkaen nuoremmaksi upseeriksi Karjalan kaartin rykmentin 9. komppaniaan. Hän erosi armeijasta 7. heinäkuuta 1922 ja liittyi Suojeluskuntajärjestöön, jossa hänet sijoitettiin 1. joulukuuta 1922 alkaen paikallispäälliköksi Ruskealan suojeluskuntaan, josta hänet siirrettiin 1. heinäkuuta 1923 alkaen päälliköksi Sortavalan suojeluskuntapiirin IV. alueelle. Suojeluskunnista hän erosi 15. marraskuuta 1925. Myöhemmin hän työskenteli 17. huhtikuuta 1928 alkaen Ruokovirran kanavakasöörinä ja toimi sen ohella 13. syyskuuta 1928 alkaen Maaningan suojeluskunnan harjoituspäällikkönä. Hänen kohtalonaan oli hukkua 5. joulukuuta 1935 Ruokoveteen palatessaan Maaningan suojeluskunnan taisteluharjoituksista.
Robert Bogue

Robert Bogue (s. 27. elokuuta 1964 Minden, Nebraska, Yhdysvallat) on yhdysvaltalainen näyttelijä.
Ura.
Bogue päätyi näyttelijäksi opiskellessaan Colorado Collegessa. Hänen luokkatoverinsa isä oli ohjaaja Sydney Pollack, joka sai Boguen kiinnostumaan näyttelemisestä ammattimielessä. Valmistumisen myötä hän muutti New Yorkiin pyrkiäkseen näyttelijäksi. Lopulta vuonna 1996 Bogue teki ensimmäisen roolinsa suoraan videolle julkaistussa elokuvassa "Vibrations". 
Sittemmin Bogue on tehnyt pieniä vierasrooleja televisiosarjoissa ja elokuvarooleja. Hän on esiintynyt muun muassa Syntinen kaupunki, Sinkkuelämää, Enkelin kosketus, Hädän hetkellä ja Sopranos televisiosarjoissa. Vuosina 1999–2000 Bogue esitti Jason Crameriä sarjassa Kylmä rinki. Vuonna 2004 Bogue puolestaan teki ensimmäisen videopeliroolinsa toimiessaan Red Dead Revolver videopelin päähahmon Red Harlowin äänenä.
Hevosenkenkäteoria

Hevosenkenkäteoria on yhteiskunnallisessa keskustelussa esiintyvä väite, jonka mukaan oikeisto ja vasemmisto eivät ole lineaarisen janan vastakohtia, vaan niiden äärisuuntaukset lähestyvät toisiaan hevosenkengän muotoisessa kaaressa. Teoria ovat suosineet etenkin liberalismin kannattajat, koska sen avulla totalitaariset äärisuuntaukset voidaan esittää yhtenä vihollisena. Eräs teorian esittäjistä on ranskalainen kirjailija Jean-Pierre Faye (s. 1925), jonka mielestä "äärimmäisyydet kohtaavat". 
Kritiikki.
Monet politiikan tutkijat ovat kritisoineet hevosenkenkäteoriaa ja katsoneet, ettei sen paikkansapitävyyttä ole osoitettu.
Amerikkalainen taloustieteilijä Georg Reisman katsoo, että sosialismi ja natsismi eivät ole ääripäitä, vaan vastaavat toisiaan siten, että natsismi on sosialismin nationalistinen erityistapaus ("kansallissosialismia"). Vasemmiston katsotaan painottavan valtion taloudellista, säätelevää ja palveluja tuottavaa roolia, kun taas oikeisto luottaa markkinavoimiin ja haluaa pitää valtion roolin pienenä. Sekä natsit että sosialistit kuitenkin korostavat valtion merkitystä taloudessa. Äärivasemmisto ja äärioikeisto eivät siten olisi toistensa vastakohtia, kuten hevosenkenkäteoria olettaa.
Rock ’n’ Roll Suicide

Rock 'n' Roll Suicide on brittiläisen muusikon David Bowien kappale ja päätösraita vuoden 1972 albumilta "The Rise and Fall of Ziggy Stardust and the Spiders from Mars". ”Rock 'n' Roll Suicide” on tarina noususta ja tuhosta, ja viittaa monien rocktähtien elämäntarinaan. Näihin lukeutuvat Jim Morrison, Janis Joplin, Brian Jones, Peter Green ja Syd Barrett.
Vuonna 1974 kappale julkaistiin singlenä B-puolenaan ”Quicksand”, joka oli peräisin vuonna 1971 ilmestyneeltä albumilta "Hunky Dory".
Kappaleen rakenne ja sanoitus.
”Rock 'n' Roll Suicidea” on verrattu The Beatles -yhtyeen kappaleeseen ”A Day in the Life”, ja sitä on kuvattu ”avantgardistiseksi showlauluksi”. Bowie esitti kappaleen jokaisessa konsertissaan vuosina 1972–73 – useimmiten päätösnumerona.
Laulun ensimmäiset sanat ”Time takes a cigarette...” viittaa espanjalaisen Manuel Machadon runoon, jonka mukaan elämä on kuin savuke, jonka toiset polttavat nopeasti, ja vastaavasti toiset hitaasti nautiskellen. 
Lopussa kuultavat ”Give me your hands 'cause you're wonderful!” -huudot ironisoivat rock-konserttien ”Olette mahtava yleisö!” -tyylisiä kliseitä. Bowien kykyä ironisuuteen onkin pidetty tärkeimpänä erona muihin aikakauden glam rock -artisteihin. David Bowien tuolloinen vaimo Angela Bowie on väittänyt, että näiden huutojen ottaminen mukaan lauluun oli hänen ideansa. Sanoitusta on pidetty myös rohkaisuna ihmisille, jotka ovat epävarmoja seksuaalisesta suuntautumisestaan tai pelkäävät tulla ulos kaapista. Tähän viittaa muun muassa lause ”You're not alone” ().&lt;ref name="Buckley/24"&gt;Buckley 2005, s. 24.&lt;/ref&gt;
Julkaisu ja vastaanotto.
Singlenä kappale julkaistiin 11. huhtikuuta 1974, noin kaksi vuotta sen jälkeen kun se oli debytoinut albumilla "The Rise and Fall of Ziggy Stardust and the Spiders from Mars". Singlejulkaisun merkiksi Mick Rock kuvasi kappaleesta edelleen julkaisemattoman promovideon. Kappale pääsi sijalle 22, ja syynä heikohkoon sijoitukseen on pidetty sitä, että suurella osalla Bowien faneista oli jo kappale "Ziggy Stardust" -albumilla muodossa.&lt;ref name="Buckley/250"&gt;Buckley 2005, s. 250.&lt;/ref&gt; Parhaan tunnetun sijoituksensa ”Rock 'n' Roll Suicide” sai Irlannissa, jossa se nousi sijalle 12.
Muita versioita.
Kappaleesta on tehty joitakin cover-versioita. Esittäjiin lukeutuvat Rilo Keley, El Vez ja Seu Jorge. Suomeksi kappaleen on levyttänyt nimellä ”Rock 'n' Roll itsemurha” Pate Mustajärvi. Vuonna 1988 äänitetyn laulun sanoitus oli Juice Leskisen käsialaa.
Kappaleet singlellä.
A-puoli
B-puoli
Lauren Socha

Lauren Marie Socha (s. 9. kesäkuuta 1990 Derby, Englanti, Britannia) on brittiläinen näyttelijä. Hän on näytellyt muun muassa Kellyn roolissa sarjassa "Misfits".
Socha oli vuonna 2010 ehdokkaana Bafta-palkinnon saajaksi naissivuosasta televisioelokuvassa "The Unloved". Seuraavana vuonna hän sai Bafta-palkinnon roolistaan "Misfitsissä".
Mamadou Diallo (malilainen jalkapalloilija)

Mamadou Diallo (s. 17. huhtikuuta 1982 Bamako, Mali) on malilainen jalkapalloilija. Hyökkääjänä pelaava Diallo edustaa Ranskan Ligue 2:ssa Le Havre.
Ura.
Diallo aloitti uransa Centre Salif Keitassa kaudella 2000. Hän siirtyi sittemmin 2003 Algerian pääsarjaan USM Algerin riveihin. Hän saavutti menestystä voittamalla Algerian cupin. Myös Afrikan Mestarien liigassa Diallo menestyi joukkueen mukana, kun joukkue selvisi lohkovaiheeseen, jossa se jäi lopulta oman lohkonsa kolmanneksi. Diallo voitti myös Mestarien liigan maalikuninkuuden kymmenellä osumalla.
Joulukuussa 2004 Diallo siirtyi Ranskan pääsarjaan Nantesin riveihin. Hän onnistui avauskaudellaan tekemään neljä maalia pelaamassaan yhdeksässätoista ottelussa. Toisella kaudellaan Diallo onnistui maalinteossa kymmennesti, mutta toisella kaudellaan vain neljästi.
Kauden päätyttyä Diallo siirtyi kesällä 2007 Qatarin pääsarjaan Qatar SC:n joukkueeseen.
Maajoukkueura.
Diallo edusti Malin alle 17-vuotiaiden maajoukkuetta vuoden 1999 alle 17-vuotiaiden MM-kisoissa.
Sittemmin Diallo on edustanut Malin A-maajoukkuetta vuodesta 2001 lähtien. Hänet valittiin ensimmäisiin arvokisoihinsa vuoden 2004 kesäolympialaisiin. Diallo on edustanut Malia myös kaksissa Afrikan-mestaruuskisoissa vuosina 2008 ja 2010.
Eero Manninen

Eero Manninen (27. heinäkuuta 1914 Voikoski – 13. marraskuuta 1999 Helsinki) oli suomalainen veistonopettaja ja siluettitaiteilija, joka kesäisin leikkasi Helsingin Linnanmäen huvipuistossa kävijöiden siluetteja lähes neljä vuosikymmentä, vuosina 1955–1992. Siluettien määrä lasketaan sadoissatuhansissa.
Manninen oli usein mukana myös ulkomailla järjestetyissä Helsinki-aiheisissa näyttelyissä, joissa hän leikkasi siluetteja näyttelyvieraista.
Eero Manninen toimi veistonopettajana ensin Helsingin Kaisaniemen kansakoulussa ja sitten Maunulan koulussa.
Mannisen työtä Linnanmäen siluetinleikkaajana jatkoi lähes kaksi vuosikymmentä, vuodesta 1988 vuoteen 2007 saakka, hänen tyttärensä Sirkka Lekman, aluksi sijaisena mutta isänsä sairastuttua vuodesta 1992 lähtien vakituisena. Hän oli avustanut isäänsä Linnanmäellä jo 11-vuotiaasta alkaen liimaamalla valmiit siluetit valkoiselle paperille ja perimällä maksun.
Édith Piafin tuotanto

Édith Piafin tuotanto koostuu sadoista lauluista, joista vanhimmat ovat vuodelta 1935, viimeiset vuodelta 1963. Édith Piaf ei julkaissut uransa aikana yhtään albumia, mutta hänen kuolemansa jälkeen julkaistiin kokoelma-albumeita. Internetin musiikkikaupoissa on saatavilla yli 80 Édith Piafin albumia.
Hän esiintyi myös elokuvissa.
Albumit.
Kokooma-albumeita
Internetin musiikkikaupoissa on saatavilla yli 80 Édith Piafin albumia.
Elokuva.
Piafin elämästä kertova elokuva "Pariisin varpunen – Edith Piaf" ("La Vie En Rose") sai maailmanensi-iltansa 8. helmikuuta 2007. Suomen ensi-ilta oli 30. maaliskuuta 2007. Elokuvan on ohjannut Olivier Dahan, ja Piafin roolissa nähdään Marion Cotillard, josta Cotillard voitti parhaan naisnäyttelijän Oscar-palkinnon 2008.
Nothin’ Matters and What If It Did

Nothin' Matters and What If It Did on yhdysvaltalaisen laulaja-lauluntekijä John "Cougar" Mellencampin viides, vuonna 1980 julkaistu studioalbumi.
Levyn on tuottanut Stever Cropper. Euroopassa levy-yhtiö on Yhdistyneessä kuningaskunnassa toimiva Riva Records. Taustayhtiö on Mercury Records.
Levykannen kuvassa John Cougarin kanssa esiintyvä nainen on Edith Massey.
Musiikkikasetteja on valmistettu Hollannissa.
Kappaleet.
B-puoli
Check It Out

Check It Out on turkulaisen Nite Time Jumpers -yhtyeen esikoisalbumi vuodelta 1990. Se on ilmestynyt Ensio Music -yhtiön Selecta-levymerkillä CD-levynä luettelotunnuksella SECD-034. Tätä ennen yhtyeeltä oli ilmestynyt EP-levy "It's Right Time for".
Kansikuvan on suunnitellut Esa Haltia ja valokuvan on ottanut Antti Viitala. CD-levyjä on valmistanut Dandisc Digip -yhtiö Tanskassa.
Levyn englanninkielisen esittelytekstin on tehnyt toukokuussa 1990 Jarmo "Willi" Wallenius. Siinä hän valottaa ensin lyhyesti Turun vilkasta musiikkielämää ja sitten swing-kauden jälkeistä jump blues -musiikkityyliä, joka termi otettiin käyttöön Yhdysvalloissa 1930-luvun lopulla. Jumpin pioneereista Wallenius mainitsee Louis Jordanin ja tämän Tympany Five -yhtyeen. Jordanin ohjelmistosta levyllä on humoristinen "Reet, Petite and Gone".
Nite Time Jumpersin innoittajina Wallenius mainitsee Suomessa 1980-luvulla vierailleet Roomful of Bluesin ja Chevalier Brothersin. Hän toteaa, että Nite Time Jumpersin musiikissa voidaan kuulla jump bluesin ohella vaikutteita myös jazzista, soulista ja rock and rollista.
Wallenius esittelee joitain albumin kappaleista. Esimerkiksi avauskappale "A Man Needs His Lovin'" on Earl Kingin New Orleans -tyylinen rhythm and blues -kappale. Anson Funderburg and the Rockets oli myös levyttänyt sen Texas-bluesina kolme vuotta aikaisemmin ennen tätä taltiontia. "Okie Dokie Stomp" on instrumentaali, jonka on tehnyt tunnetuksi Clarence Gatemouth Brown neljäkymmentä vuotta aikaisemmin. "T-Bone Shuffle" taas on hienostuneen sähkökitarabluesin pioneeri T-Bone Walkerin ohjelmistosta. "One Scotch, One Bourbon, One Beer" puolestaan on pianisti Amos Milburnin eloisa rhythm and blues -kappale, ja se on myös Nite Time Jumpersin live-esiintymisten suosikkeja. Kappale onkin levytetty kertaotolla Riverside Studion harjoitushuoneessa. Yhtyeen tunnuskappale "Nite Time Jump" on omaa tekoa kuten myös jump blues "Evil Woman".
Kappaleet.
Levyetiketissä kappaleen numero 9 nimi on muodossa "Keep a Knockin".